  Майя Бывальцева Удмуртилэн Кун Кенешаз быръёнъёсын «Единая Россия» партилэн списокезъя ӧжытсэ 60 процентсэ куараосты люканы чакла. 15-тӥ инвожое журналистъёслы со сярысь вераз партилэн улосвыл ёзэтэзлэн секретарез, элькун парламентлэн тӧроез Владимир Невоструев. «Единая Россиялэн» ужпумез — партилэн списокезъя 60 процентсэ куараосты люкан», — вераз спикер. Озьы ик со пусйиз, Кун Кенеше ортчозы, дыр, элькун парламентын туннэ ужась мукет партиос но — КПРФ, ЛДПР но «Справедливая Россия». Солэн кылъёсызъя, луонлыкъёссы вань парламентэ пырымтэ партиослэн но, отчы шедён понна 5 процентсэ кураосты люкано луоз, азьвыл быръёнъёсын 7 процент кулэ вал. Владимир Невоструев озьы ик тодэ вайытӥз, быръёнъёсы пыриськон понна кандидатъёсты «Единая Россия» 3-тӥ пӧсьтолэзе пусъёз шуыса. Солэн верамезъя, тросэз соос праймеризын вормисьёс луозы. Нырысь-валысь куара сётонын партилэн списоказ кыкетӥ но куинетӥ инты басьтэм куд-ог муртъёс быръёнъёсы пыриськыны пумит луо, шуиз Невоструев, но нырысетӥ инты басьтэмъёслэсь пумит кариськонъёс али ӧвӧл. Малпа-а со вуоно ӧтчамын но Кун Кенешлэн тӧроез интые кыльыны шуыса юанлы, Владимир Невоструев вераз, со депутатъёсты быръёнъёсы пыриськыны малпа, но азьланез сярысь 10-тӥ куарусён бере гинэ вераськыны луоз. Тодэ вайытом, Кун Кенешын депутатъёслэн лыдзы куатетӥ ӧтчамысен али 90-ысь 60 муртозь кулэсмоз. Улосвыл парламентэ быръёнъёс 2017-тӥ арын 10-тӥ куарусёнэ ортчозы. Тегъёс: Политика Ижкар ВладимирНевоструев быръёнъёс Удмуртия КунКенеш депутатъёс  